R5dwMg/zh-wiki-yue-long huggingface dataset:
順帶一提，查實恆星之間喺發乜嘢色嘅光上可以有異，熱－開氏 25,000 度左右－嘅恆星傾向射藍色嘅光，而好似太陽呢啲凍－得開氏 6,000 幾度－嘅恆星會主要射黃色嘅光，不過星星嘅色水就噉用肉眼睇好難睇得出。
數星星係好多人喺睇星嗰陣會做嘅一樣嘢。一般嚟講，喺完全冇架生嘅情況下數星星係冇可能嘅，因為星星數量太多，而且齋靠人手亦都冇方法知道邊粒星數咗邊粒未，而且暗啲嘅星星仲有可能會因為觀察者冇集中眼光而消失，睇星嘅人如果想數星星通常會帶埋星圖同望遠鏡等嘅架生，星圖會話俾睇嘅人知喺某一個地點每一個時間點天上會見到乜嘢星星同埋啲星會喺邊個位。
星座係指天球當中包含若干粒星星嘅一忽，因為嗰忽入面嗰啲星星排列嘅規律俾人覺得似某一樣事物－人、動物或者死物等－所以得名。喺古代，人造光源比較少，古人喺夜晚嗰時可以輕易噉睇星，仲會發揮佢哋嘅想像力，幫星座改名同想像呢啲星座背後嘅故仔。
例如大犬座噉，就因為俾人覺得佢嗰幾粒畫線連埋有少少似隻狗噉嘅形而得名，而古希臘人傳說話大犬座查實係獵戶座養嗰隻狗。同一個星座入面嘅星星可以相距好遠。例如天狼星係大犬座嘅一部份，但大犬座嘅星星當中有啲離天狼星成幾光年遠。
銀河嘅獨特外形自古以嚟就引起人類嘅幻想。例如中國就有牛郎織女嘅故事，相傳身為人類嘅牛郎同身為仙女嘅織女相遇並且墮入愛河，但因為人仙相戀犯天規而俾天界阻止，王母娘娘變條銀河出嚟分隔佢哋，限佢哋淨係喺每年嘅農曆七月初七先可以喺條鵲橋上面相會－呢個傳說就係傳統節日七姐誕嘅起源。
行星係圍住恆星公轉嘅天體，本身唔曉發光，但可以反射恆星照落去佢哋嗰度嘅光。一般嚟講，喺地球上會見到嘅行星淨係得太陽系嘅其餘行星－太陽系內嘅行星嘅大氣層會散射同反射陽光，呢啲反射嘅陽光有啲會射落地球嗰度，俾地表嘅人睇到，而且有陣時呢啲行星嘅衛星會因為喺行星嘅影像上留低陰影而可以用望遠鏡觀察得到。
古希臘人同古羅馬人嘅信仰入面有對夜空作出各種幻想。古希臘人往往將夜空當中嘅天體當成眾神嘅象徵，例如好大粒嘅木星就俾古希臘人視為眾神之首宙斯嘅代表，而各星座喺希臘神話入面都有相關嘅故仔，例子有上面提到嘅獵戶座同大犬座之間嘅主人寵物關係噉。
後嚟牛郎得到老牛指點，搵到下凡仙女沖涼同玩嘅地方，佢同咁啱下凡玩嘅織女邂逅，兩人墮入愛河，後嚟仲生埋對龍鳳胎。但因為人仙相戀犯天規，織女俾神仙扚返去天界。深愛老婆嘅牛郎靠老牛嘅力量上天界搵織女，王母娘娘用佢頭上嘅銀簪變條銀河出嚟擋佢嘅去路，但天上嘅喜鵲俾牛郎嘅愛情感動咗，化作鵲橋，等牛郎可以跨過銀河同織女團聚。
東京都總面積有2193平方公里，包括23個特別區，26個市，5個町和8個村，同周圍嘅千葉縣、神奈川縣、埼玉縣三個縣構成「首都圈」。東京都目前大概有1403萬人口，成個東京都會區總人口有成3727萬，係全球最大嘅都會區。
原則上，奇幻唔一定要涉及魔法同相關橋段，不過會俾人歸類做奇幻嘅作品多數都有魔法作為故事元素嘅一部份。好似係歐洲嘅童話故事就充滿咗魔法元素，情節會涉及仙子等現實世界當中冇嘅事物，而廿世紀初嘅《魔戒》以及《魔幻王國》等奇幻作品嘅情節就講到有無邊法力嘅戒指同埋用黑暗魔法嘅邪惡大魔王。
因為要做到可信同內部一致，奇幻文學界有所謂嘅魔法系統概念，一個魔法系統係指故仔涉及魔法元素嘅奇幻作品當中對「魔法點運作」嘅描述，即係「啲魔法做到啲乜嘢效果」、「啲魔法係邊啲人用得到」以及「啲魔法嘅力量有乜嘢限制」等問題嘅答案，令個故仔有理可循，例如《哈利波特》就花咗唔少篇幅講哈利仔喺魔法學校學魔法，呢啲情節得意之餘，仲會間接話俾讀者觀眾知「哈利波特世界裏面嘅魔法係點運作嘅」，而打後情節當中發生嘅事唔會同呢啲法則有所矛盾。
不過事實上，有一啲故仔會結合兩個體裁－同時運用奇幻上常見嘅橋段同科幻上常見嘅橋段，而且兩者比例相約，令成個故仔處於科幻同奇幻之間。另一方面亦都有人主張，好多「軟」得滯嘅科幻作品喺科學上極唔準確，所以可以當成「設喺虛構世界」－即係實際上應該被歸類做科學奇幻。
一般認為，最早算得上係現代奇幻故仔嘅係蘇格蘭作家佐治麥當勞喺 19 世紀中寫嘅作品，當時佐治麥當勞寫小說，內容講成年男女喺仙子嘅影響下追求愛情，而《魔幻王國》作者魯益師等多位廿世紀奇幻作家都認自己受過佢嘅影響。
歐洲，全名歐羅巴洲，傳統上，算係地球嘅七大洲之一。雖然多數叫做大洲，但其實係同亞洲連埋嘅一整塊大陸，叫歐亞大陸。所謂歐洲純綷係政治角度嘅分野。地理上嚟講，歐洲係一個喺歐亞大陸西邊嘅半島，或者叫次大陸。
歐洲，尤其係古希臘，係西方文化嘅發源地。16世紀開始歐洲多個國控制咗世界多個地方。歐洲亦係兩次世界大戰嘅主要戰場，亦令歐洲喺世界嘅影響力俾美國同埋蘇聯取代。冷戰期間歐洲俾鐵幕分開東西兩邊，分別由華沙公約組織同埋北大西洋公約組織影響。
打仗，漢語書面語戰爭，係兩大大班或以上嘅人嘅武力衝突，呢班人通常同屬一個族，社群，國家。呢種武力衝突係有組織嘅、有策略嘅軍事活動。目的係奪得土地、資源、為咗滿足個人野心、欲望等。後果就係好多好多人死傷同破壞。
宮崎駿喺東京都文京區出世，細個就鍾意畫漫畫同發白日夢。曾經讀過杉並區立永福小學校、杉並區立大宮中學校、東京都立豐多摩高等學校。喺學習院大學政治同經濟部畢業之後，就參加咗東映動畫。1965年10月同佢老婆太田朱美結婚，生咗兩個仔。
響1963年到1971年，宮崎駿曾經喺東映動畫公司做。1984年4月，佢同佢老婆創立咗個「雙人」個人事務所。2001年10月1號，三鷹之森知步里美術館正式開張，代表住佢思想藝術嘅夢想國。2003年4月10號美國《時代雜誌》發表「亞洲英雄二十人」，有兩個日本人上咗榜，佢係其中之一。
1999年佢話將會減少製作，謠言就話佢個意思係退休。不過2001年出咗《千與千尋》之後，冇乜人再謠言佢退咗休，而佢而家開始攪改編劇多。佢最近嘅作品係《哈爾移動城堡》。宮崎駿嘅動畫新作「崖上的波兒」，2008年夏天喺日本上畫。
上述嘅過程會係噉不斷重複，直至手上嘅理論做得到完全準確嘅預測為止－於是乎生物學就有持續嘅發展，做到愈嚟愈準確嘅預測。到咗現代，生物學經已有完整嘅理論體系，有多個理論解釋生命嘅本質，而呢啲理論每個都閒閒地俾生物學家驗證過上百次－好經得起考驗，所以學界一般認為，呢啲理論係有返咁上下正確嘅模型－能夠充分噉描述現實。
因為細胞對生命過程嘅重要性，細胞係好多病變過程嘅基本單位，例如係癌病噉，癌病嘅主要一個問題在於啲癌細胞唔受控係噉自我複製，搞到身體好多器官唔能夠正常噉運作，而呢啲器官好多時做嘅係一啲維持生命必需嘅功能，所以呢啲器官失去功能可以引致死亡。
好多時，就算係極之唔同嘅生物物種身上都會有相同嘅基因，顯示咗唔同嘅生物好多時都需要相同嘅身體功能，舉個例子說明，如果將喺人類當中負責產生胰島素嘅基因植入去第啲生物嗰度嗰時，個基因都仲係會扮演生產胰島素嘅功能。
舉個例子說明，人類嘅基因組有 23 對染色體，而人類身體差唔多每粒細胞嘅細胞核都有呢 23 對染色體喺度。每條染色體都係一條雙螺旋噉形嘅 DNA 份子，而啲 DNA 份子上面有乜嘢基因就因人而異，令到人類個體彼此之間喺身體製造某啲蛋白質嘅能力上有差異，造成身體同心理上嘅個體差異。
於是下一代嘅基因庫會或多或少噉同上一代嘅唔同，而且長遠嚟講，地球嘅環境會係噉變化，令到「乜嘢基因對生存有利」呢點會係噉變化，例如如果一個地區因為氣候變化而搞到旱災多咗，對於住呢個地區嘅生物嚟講，「令身體保水能力強嘅基因」所賦予嘅優勢就會大咗。
如是者，地球上嘅生物物種嘅基因庫就會隨地球環境變化而不斷變。而基於呢啲概念嘅進化論預測，隨住一個生物族群散佈並且分做唔同嘅次族群，佢哋會慢慢噉適應各自嘅環境，變到彼此之間愈嚟愈唔同－實驗同觀察嘅數據都撐呢個理論。
現代嘅進化論仲進一步宣稱，地球上現存嘅生物全部都係由某一個共同祖先物種，即係所謂嘅最終共同祖先，嗰度進化出嚟嘅－當生命啱啱喺地球上開始嗰陣，得最終共同祖先呢個物種，然後最終共同祖先作出一定程度嘅散播，變成多個唔同嘅子族群，然後呢啲子族群獨立各自噉進化，最後變到基因庫好唔同樣，隨住幾億年嘅時間過去，最後變成好唔一樣嘅生物。
生物分類學係指研究點樣將生物分類嘅一個領域。想像有一個同種嘅生物族群，佢哋因為地質活動或者遷徙等原因，分開做兩個互相唔多點接觸嘅族群，兩個族群會各自噉喺自己嘅新環境當中進化，而進化到咁上下，兩個族群嘅差異可能會變到好大，大到冇能力互相配種－原本同屬同一個物種嘅族群變咗做兩個唔同嘅物種。
一個物種就係一個聚群－同一個物種嘅個體彼此之間差異細到能夠配種，但是但搵其中一隻，嗰隻同聚群外嘅個體之間嘅差異大到唔能夠配種。靠住呢個基本諗法，再加埋物種之間嘅遺傳差異同化石等嘅資訊，生物分類學家能夠將生物分類。
一樣嘢要有齊生命定義嗰幾種要素，先會俾人用生物分類法分類。即係話好似病毒同朊毒體呢啲嘢唔會俾學界包含喺呢個分類系統之下。例如係病毒噉，佢哋喺生勾勾嘅細胞體內嗰陣曉好似有生命嘅嘢噉郁同繁殖，但如果一粒病毒唔喺生勾勾嘅生物體內，佢就會變到唔識做呢啲嘢，好似死物噉，所以一般都唔會俾科學家當做生物。
呢兩個字未必一定係源自拉丁文，例如係喺四川嗰頭發現嘅恐龍屬華陽龍噉，佢個學名係 Huayangosaurus－當中 Huayang 係「華陽」－四川嘅別名－呢兩個漢字喺普通話入面嘅讀音。學名全球共通，唔會因地區而異。
喺中世紀，生物學都仲未有大嘅進展。喺羅馬帝國冧咗之後，佢哋啲知識好多都喺歐洲失傳咗，搞到歐洲進入咗一段黑暗時代。古羅馬同古希臘嘅知識有喺近東同中東嗰度留存咗落嚟－拜占庭帝國嘅人同阿拉伯人將古希臘人嗰啲醫學同生命研究著作譯做佢哋啲話，但佢哋唔多做生物方面嘅研究，只不過係後尾做到將古希臘嘅知識傳返過去歐洲。
中世紀啲歐洲人將古希臘發展出嚟嘅嗰套醫術攞咗嚟用，但係好少可會質問嗰套知識或者嘗試將佢發展上去。中世紀歐洲嘅大學喺哲學同物理學等領域嘅研究有啲睇頭，但係生物學依然未有進展，事實上喺嗰時生物學連獨立嘅學科都唔係。
生物學真正嘅開端要數 17 至 18 世紀嘅科學革命時期。喺打前少少嘅文藝復興時代，歐洲人對古希臘古羅馬嘅文明同思想興趣大增，令到科學嘅火花開始喺歐洲重燃，好似係達文西噉，就成日都幫手研究人類同埋動物嘅身體，仲對解剖學做咗些少貢獻。
喺科學革命時期，學者亦都致力將已知嘅生物分類同埋改名。瑞典生物學家林奈喺 1735 年提出咗佢嗰套生物分類法，跟手喺 1750 年代幫佢所知嘅生物改好嗮啲學名，呢兩樣嘢對於現代生物學嚟講都仲係好緊要，而且林奈－同好多佢同期嘅歐洲學者－發表咗好多對生物嘅諗法，當中法國數學家布豐伯爵甚至仲有諗過進化呢條橋。
現代生物學嘅開端喺 19 世紀。嗰個時期最出名嘅要數英格蘭自然學家查理斯·達爾文，佢對進化同物種形成等現象作出咗深思，並且喺 1859 年發表咗佢嗰本好出名嘅名著《物種起源》，提出咗物競天擇嘅諗法解釋進化嘅現象，認為無論同種定異種嘅生物都會喺個環境嗰度爭生存所需嘅資源，爭嬴嘅就有得生存落去，跟手就繁殖以及將自己身上嘅基因傳畀下一代，所以一個物種嘅基因庫會一代一代噉變，經過幾百萬年就會變到完全唔同咗樣。
達爾文個理論喺啱啱提出嚟嗰陣喺學界有唔細嘅爭詏，但最後各種嘅證據－由化石以至實驗觀察等－都係撐達爾文個諗法嘅。而到咗廿一世紀，達爾文個理論已經俾科學家廣泛噉應用喺醫學同埋人工智能等嘅好多個領域嗰度，而且喺理論上仲有新嘅發展，例如係用物競天擇嘅理論嚟解釋利他嘅行為呀噉。
電腦保安嘅核心概念係漏洞。漏洞泛指一個電腦系統或者網絡喺設計同執行上一啲可以俾人利用嘅弱點，例如軟件後門就係一種常見嘅漏洞，指一個系統或者網絡有方法俾人避開一般鑑別－即係入密碼等鑑別身份嘅過程－同保安控制就進入到，搞到黑客等嘅人物能夠攞到啲佢哋唔應該攞得到嘅數據。
大概一萬四千年前，氣候變暖，海平面上升，令日本同亞洲大陸分離，變成列島。啲人馴養狗用嚟獵鹿同野豬，同時發明咗弓箭，增加獵物捕獲量。除打魚之外，啲人亦採集七葉樹籽、橡實、核桃同埋植物嘅球根等。啲人努力獲得足夠糧食，從而有空閒時間磨製石器同埋燒製陶器。
又因為開始食熟食而擴大食物範圍。噉樣，人類可以長期定居一地，建造豎穴住居。豎穴住居以廣場為中心，幾家一齊聚居，周圍因丟棄貝殼同食物碎屑，形成貝塚。但呢類食物唔能夠長期保存，而且亦好難將剩餘產品積累喺某個人手中，當時重係處於冇階級對立嘅原始社會，因此未發現反映特定人嘅財富同權力嘅遺址同埋遺物。
喺當時生產力好低嘅條件下，自然生產嘅資源有限，因此啲人喺集團內部制定嚴格嘅規約以保護自然，同時盛行巫術，出現石棒、土偶，並有拔齒等習慣。啲人重祈求自然豐盈。到呢個時代末期，尤其喺西日本，出現企圖突破狩獵、捕撈同埋採集經濟嘅趨勢，喺福岡縣嘅板付遺址發現咗繩紋晚期種植水稻嘅水田遺址。
呢個時期遺跡好多，青森縣青森市嘅三内丸山遺跡係目前日本所發現規模最大嘅繩紋村落古跡，大量出土嘅陶器同埋陶俑表面有繩索紋樣，所以叫繩紋時代。呢個時代產生嘅文化叫繩紋文化。繩紋時代嘅生活方式以狩獵採集為主，武器係弓箭，喺遺跡可發現埋葬嘅狗墳。
心靈係記憶同注意力等認知功能以及情緒同本能嘅總體。廿世紀嘅心靈哲學同相關領域有咗心腦同一論嘅觀點，意思即係主張腦部等同於心靈－根據最基本嘅心腦同一論，心靈入面發生嘅事冚唪唥都同腦入面發生嘅一啲物理事件－神經細胞之間嘅訊號－有所對應，而呢一個諗法令唔少人覺得不安－如果心靈只係個腦，噉腦死係咪等同心靈會消失？
佢嘅方法同手段方面，有工程技術、行政管理同法律、經濟同宣傳教育等。佢設計嘅範圍比較大，綜合性比較犀利，重涉及到自然同社會科學嘅好多領域等，重有其它獨特嘅研究對象。環境保護方式包括咗行政、法律、經濟同科學技術、民間自發組織等等。
從社會學嘅角度來講，城市係一個大範圍嘅人群共同體，喺呢個共同體入面，多數人嘅社會活動都受成個共同體綜合調整，呢種綜合調整遠遠超出個人日常活動嘅限界。換言之，城市嘅社會活動頻密過鄉下，而「市民意識」亦係城市社會唔同於鄉下社會嘅地方之一。
喺前3000年左右，城市人口佔世界人口嘅比率近乎於零，喺西曆100年時呢個比率未夠1%，1800年時約5%，不過到咗1965年城市人口就佔全球人口三分二，表明近世以來急劇城市化，而個比率有繼續增大嘅趨勢。
呢種急劇城市化主要源於大規模工業化、同埋現代國家嘅形成。雖然城市係工商業發展嘅產物，不過一般定義城市還須睇佢嘅社會發展成果──亦即形成市民共同體，喺呢個共同體入面，個人同社會息息相關，人參與社會，而唔係田園牧歌式嘅逍遙世外。
不過對行政來講，定義城市始終要啲量化得嘅基準。由於人口密度高、聚居規模大係城市同農村嘅顯著唔同之處，所以通常來講呢啲基準會係常住人口、人口密度、居住密度、職業構成比等等。而呢啲基準具體如何、唔同國有唔同。
喺中國大陸，行政上分出咗「鄉村」同「城鎮」，而「城鎮」又再分爲「城區」同「鎮區」。所謂「城鎮」係要喺政區建制嘅基礎上、按規定劃出嘅地頭，而「城區」嘅政區基礎係市轄區同唔設區嘅市，而個規定係「街道辦事處所轄嘅居民委員會地域、以及城市公共設施、居住設施等連得到嘅其他居委會、村委會地域」，而「鎮區」嘅政區基礎係建制鎮，而個規定係「鎮所轄嘅居民委員會地域、以及鎮嘅公共設施、居住設施等連得到嘅其他村委會地域」。
而各國嘅城市定義，據有無明確人口下限分成兩種。無明確嘅有85國，其中有20國淨以首都爲城市，有27國以行政指定城市，有38國以重要程度來決定。實際上，有好多國家可以從法定地位睇出係咪城市地域，比如喺韓國，基本上市部屬於城市、郡部屬於農村。
世界大部份地方，差唔多所有城市都有一個市中心。響一啲好大嘅城市，佢週邊都係市郊，帶有鄉村特色，有時都會叫埋做城市，所以，有時會介定城市爲「市中心」嗰部分。一般嚟講，城市都係由住宅區、工業區、同商業區組成嘅行政單位，有時可能佔好大面積。
城市同市鎮，唔同地方有唔同理解。有一啲會以某一個人口大小作分野。有一啲係用法定地位去分。有一啲係一個市鎮係會管幾個市鎮，佢嘅經濟同行政地位喺佢嗰區係最大嘅。雖然城市係包括好多個市郊市鎮，但係唔係用來形容幾個城市連埋嘅地區。
20世紀尾到依家，重發現太陽系之外嘅恆星系統都有行星，確定咗嘅差唔多有一百粒。咁多百年來，行星一直無正式嘅定義，2006年8月24日舉行嘅第 26 屆國際天文學聯會天文學家經過幾輪投票之後，終於為行星落咗個科學定義。
經濟學研究既有理論性貢獻，又有實用價值。經濟學同多數嘅社會科學比起上嚟精確好多，好多時會運用數學方程式描述、模擬、同預測所研究嘅現象。所以學術界喺 1968 年創立諾貝爾經濟學獎，承認經濟學係一門嚴謹嘅科學同表揚呢個領域對人類嘅貢獻。
羅賓斯形容話呢個定義唔係分類性噉將某啲類型嘅行為揀出嚟話係經濟學嘅研究對象，而係分析性噉將每種行為嘅一部份揀出嚟研究－即係受到稀缺性所主宰嗰部份。佢話佢之前嘅經濟學家通常都將研究嘅重點擺喺對財富嘅分析上，研究財富點樣俾人創造、分配、同消費，以及財富點樣增長，但係佢認為經濟學仲有得攞嚟研究第啲嘢，好似係打仗噉，因為打仗嘅各方通常都有一個共同嘅目的、涉及到成本同得益、而且會喺達到目的嘅過程當中會用資源。
如果喺一個局勢當中雙方都冇能力打贏或者成本高過得益好多嘅話，噉做決定嘅人永遠都唔會打仗，而會嘗試用佢哋嘅資源去做第啲嘢。羅賓斯主張學界唔應該將經濟學界定為研究財富、戰爭、犯罪、教育、或者是但一樣可以用經濟學研究嘅嘢嘅科學領域，而係應該將經濟學界定為一個專門研究呢啲現象嘅某一樣共同部份－用有限嘅資源達到一啲目的－嘅領域。
當代經濟學係一門科學領域，目的係增加人類對經濟現象嘅了解。經濟學家會運用數學上嘅知識，利用微積分、線性代數、統計學、博弈論、同電腦科學等領域嘅方法分析同模擬經濟現象。一個專業嘅經濟學家要或多或少噉識得用呢啲架生同埋了解當中嘅原理，而有啲經濟學家仲會專門研究呢啲架生點樣喺經濟學上應用。
主流經濟理論靠嘅係量化嘅經濟模型。一個經濟模型會有若干個假設，並且由呢啲假設同已知嘅經濟學知識嗰度推導一個數學模型出嚟，目標係要用最少量嘅假設，做出最精確嘅預測同埋解釋最多嘅現象。廿一世紀經濟學界主流嘅新古典經濟理論都跟實呢套準則，以建立能夠準確噉預測經濟現象嘅模型作為目標，令經濟學成為一門受人尊重嘅科學領域。
經濟學會嘗試用實證方法驗證佢啲理論。舉個具體啲嘅例子說明，喺貨幣理論當中，貨幣量說呢個理論模型入面嘅方程式預測錢供應嘅增長率上升會提高通脹，而通脹係假設咗受理性預期影響嘅，經濟學家跟手就會喺現實世界觀察呢啲現象，而如果佢哋嘅觀察數據合乎個理論嘅預測嘅話，就會加強咗佢哋對個理論模型嘅信心。
喺驗證經濟理論嘅過程當中，統計學係好常用嘅技術。經濟學研究者會用統計學上嘅方法，由數據嗰度估計一個統計效果有幾強同埋有幾高統計顯著性等嘅資訊。例如，如果家陣有個假說話某兩個變數係成正比嘅，噉個研究者可以去攞數據，睇吓嗰兩個變數係咪真係成正比。
經濟學－尤其係宏觀經濟學－嘅實證研究多數係靠觀察嘅，好少可會好似自然科學噉做實驗。噉係因為做實驗涉及嘅係特登操控一啲變數，再睇吓有乜效果－呢樣嘢喺研究社會嘅社會科學當中好難做到，而且攞人嚟隨意操控好多時會引起道德上嘅爭議。
一般嚟講，科學界都會覺得觀察冇受操控嘅實驗噉嚴謹，認為觀察好多時冇辦法驗證一啲講因果關係嘅假說。所以廿一世紀嘅經濟學家開始咗嘗試用多啲實驗方法做研究，尤其係喺研究個人層面現象嘅微觀經濟學研究當中比較容易做實驗－研究者大可以搵啲人返去實驗室嗰度做某啲實驗作業。
實驗經濟學嘗試用實驗驗證經濟學理論，令經濟學同自然科學之間嘅差距縮細咗。舉個例子說明，行為經濟學理論當中有所謂嘅損失規避現象，指人類零舍在意損失，所以損失 100 文引致嘅滿足感喪失數值上大過獲得 100 文引致嘅滿足感得益。
喺一個展視損失規避嘅實驗當中，研究者可以去搵一柞受試者返嚟玩一啲買賣遊戲，途中問佢哋寧願賺多 10 文定係避免損失 10 文，結果多數係發現啲受試者通常都會揀後者－引證咗損失規避嘅假說。類似嘅實驗都係搵一啲受試者返個實驗室嗰度，再要佢哋做一啲經濟上嘅決策，幫經濟學家驗證微觀經濟學嘅理論。
生產必然會涉及機會成本，即係話喺生產嘅過程當中做生產嘅人放棄咗冇用啲資源去做第啲嘢，而做一次生產嘅機會成本就係「做佢而放棄咗嘅選擇當中最有價值嗰個」。例如如果班工程師同建築工人用咗啲材料喺澳門嗰度起咗條路，佢哋就冇得用嗰啲材料喺珠海或者香港嗰度起路，而呢啲如果冇起澳門嗰條路就有得起嘅路當中最有價值嗰條就係「用啲材料喺澳門起路」嘅機會成本。
生產可能性曲線係一種用嚟表達稀缺性、成本、同效率嘅圖。假想而家有間好簡單嘅工廠，佢淨係曉生產「槍」同「牛油」兩種貨品，佢幅 PPF 條 Y 軸係「生產嘅槍嘅量」，而 X 軸係「生產嘅牛油嘅量」。呢間工廠手頭上嘅資源係有限嘅，如果佢想生產多啲槍，佢就要生產少啲牛油－即係話兩個量之間嘅關係必然係負，條線所包含嘅面積必然係有限嘅。
延遲折扣指緊嘅就係呢樣嘢－喺一個人心目中，一樣嘢嘅有利度會因為「延遲」而打「折扣」，而當一個人得到資源，佢就要選擇即時消費或者用件資源做投資以求未來得到更大利益－反映咗延遲折扣。行為經濟學對延遲折扣嘅思考幫到手做某啲有關消費同投資嘅政策制定。
雖然呢個例子就噉望落好似係 A 廠比較叻做生產噉，但係 B 廠依然可能係有絕對優勢嘅。舉個例子說明，如果兩間廠都用嗮全力生產牛油嘅話，A 廠會生產到 500 嚿牛油，而 B 廠會生產到 1,000 嚿牛油，但係喺全力生產牛油嘅過程當中，A 廠只係放棄咗 500 支槍，而 B 廠就會放棄咗成 5,000 支槍－B 廠集中生產牛油嘅機會成本高 A 廠嘅一大截，所以 B 廠雖然喺生產兩樣貨品上都叻過 A 廠，但佢依然比較有誘因集中生產槍。
錢係一樣源於貿易嘅需要而有嘅發明。攞返上面 A 君同 B 君嘅例子說明，B 君想食 A 君煮嘅飯餸，但 A 君要生活，唔可以吓吓都免費幫人煮飯餸，所以 B 君又要俾返啲有價值嘅嘢 A 君嚟換取飯餸。喺呢個情況下，B 君可以用以物易物嘅方法，例如係送啲電腦零件俾 A 君嚟換取飯餸。
之但係，如果 A 君唔需要電腦零件嘅話，噉 B 君就會冇價值俾得到 A 君－單交易做唔成。而家想像有一樣嘢 X，佢係普遍有價值嘅，可以攞嚟換做任何嘅貨品或者服務都得，噉單交易就做得成－B 君可以俾某個量嘅 X 俾 A 君，等 A 君打後有得用佢開餐廳所賺返嚟嘅 X 去換取佢自己想要嘅嘢－而 X 就係錢。
當買家攞住啲錢，而賣家攞住佢哋覺得買家會有興趣買嘅貨品服務，雙方都準備好要做交易嗰陣，佢哋就需要喺某啲地方嗰度互相交流同埋做交易上嘅決定－呢啲空間就係所謂嘅市場。市場可以係一啲實際上存在，睇得到摸得到嘅地方，又可以係淨係存在喺互聯網當中嘅電子空間。
喺一個市場之下，對一件貨品服務嘅需求指需求量同價格之間嘅關係。例如有件貨品服務，佢價格喺 10 文嗰陣啲買家總共會買 100 件，價格喺 9 文嗰陣啲買家總共會買 110 件... 等等嘅話，佢嗰條需求曲線就會係一條穿過同呢兩個點嘅線，而呢條曲線所表達嘅嗰段關係就係個需求。
供應係指件貨品服務嘅價格同供應量之間嘅關係。例如假想一件貨，佢價格喺 10 文嗰陣啲生產商總共會生產 100 件，價格喺 9 文嗰陣啲生產商總共會生產 90 件... 等等嘅話，噉呢個價格同供應量之間嘅關係就係件貨嘅供應。
對生產者嚟講，佢哋賣一樣貨品服務嘅所得等如件貨品服務嘅價格乘以所賣嘅量，所以一般嚟講，如果假設生產者係理性噉想自己嘅所得最大化嘅話，佢哋會嘗試生產同供應令到佢哋利潤最大化嘅貨品服務，而噉通常就示，假設第啲因素不變，一件貨品服務嘅價格愈高，啲生產者賣佢就愈會賺到錢，就愈會肯生產佢－是但搵條供應曲線嚟睇，佢嘅斜率都會係正數，呢條就係所謂嘅供應定律。
喺短缺發生嗰陣，通常啲買家就會爭貨，鬥俾高價錢買－就會推高個價，而喺盈餘發生嗰陣，啲賣家就要賤買手上嘅存貨－就會撳低個價。所以供應同需求理論亦都預測咗，長遠嚟講，任何一個貨品服務如果外在因素不變，佢個價格係會慢慢噉趨向均衡狀態，令到個供應量同需求量最後變成相等嘅，而當有某啲外在因素改變搞到成條供應曲線或者成條需求曲線有所改變嗰陣，個均衡價格會跟住變。
舉個例說明，假想家陣有兩件貨品，X 同 Y，兩個條需求曲線都成直線，X 嗰條斜率高啲，噉嘅話如果兩件貨品嘅價格同時上升 1 文，對 X 嘅需求量嘅跌幅會細過對 Y 嘅需求量嘅。即係話 X 嘅需求量對價格改變反應冇咁大－就算 X 價格變，消費者買嘅數量都冇變得咁明顯。
喺計 GDP 嘅過程之中，個分析者將個經濟體入面一大柞個體物件嘅屬性以某啲方法結合埋做一個數值，所以 GDP 呢個課題屬於宏觀經濟學研究嘅範疇。宏觀經濟學亦都會研究一啲影響成個經濟體嘅嘢，好似係個政府嘅政策噉。
除咗 GDP 之外，經濟學界仲有第啲指標用嚟量度經濟表現，而比較唔同指標俾嘅結果能夠提供一啲有用嘅資訊。舉個例說明，人均本地生產總值係指一個經濟體嘅 GDP 除以人口，而喺 2018 年，香港雖然 GDP 總值低美國一大截，但人均 GDP 就拍得住美國，表示香港喺生產水準上拍得住美國，但因為人口細一截而令到總體經濟規模唔及美國－比較兩地嘅 GDP 同人均 GDP 幫手推導出一啲有關兩地經濟規模同概況嘅資訊。
經濟增長指一個經濟體嘅人均產出隨時間嘅提升。經濟增長可以受好多因素影響，包括咗成日有經濟學家研究嘅投資率、人口增長、同埋科技上嘅改變呀噉，例如中國喺廿一世紀初嘅驚人經濟增長噉，一部份就係因為內陸啲鄉下地區嘅人紛紛走去大城市打工，令工人嘅數量突然間升得好緊要而引起嘅。
每一個經濟體嘅 GDP長遠嚟講都會週期性噉上上落落，呢啲上上落落就係所謂嘅商業週期。一個商業週期包含一段相對蕭條嘅時期同一段相對興旺嘅時期。對商業週期嘅研究起源喺 1930 年代嘅大蕭條時期，當時英國經濟學家凱恩斯寫咗佢嗰本名著《The General Theory of Employment, Interest and Money》嚟提出佢心目中嘅經濟理論，佢認為喺經濟不景嗰陣，對貨品服務嘅需求唔夠，搞到失業率高企同埋可能輸出嘅喪失。
佢跟手仲主張要有一啲政策，例如係中央銀行嘅貨幣政策行動或者政府嘅財政政策嚟令到商業週期當中嘅輸出穩定化。凱恩斯嘅理論亦都表明咗，喺某啲情況下，一個經濟體冇乜嘢有效又自動性嘅機制能夠將個經濟體移向全民就業。
一個經濟體入面嘅失業情況係用失業率量度嘅。失業率係描述個經濟體嘅勞動力當中有幾多工人係冇工返嘅。勞動力包括咗主動噉搵緊工嘅工人－退咗休、仲讀緊書、或者因為個市場冇職位所以冇心機搵工嘅人都唔包括喺勞動力之內。
結構性失業包括咗一大柞可能引致失業嘅原因，例如係工人嘅技能同現存職位所需嘅技能唔夾噉，呢種情況可能會喺個經濟體轉型嗰陣時發生。結構性失業同摩擦性失業相似嘅係，兩者都反映咗將工人安配落去職位空缺上有問題，而結構性失業反映咗工人需要時間學新技能嚟適應新嘅經濟環境。
無論個經濟體情況係點，佢當中梗會或多或少噉發生失業嘅情況。當一個經濟體嘅增長放緩嗰陣時，好多時會發生週期性失業嘅情況。奧肯法則代表咗喺實證研究上搵到嘅失業率同經濟增長之間嘅關係，原版嘅奧肯法則話，經濟輸出每升 3% 失業率就會跌 1%。
喺廿一世紀嘅各大經濟體當中，錢都係交易嘅基礎，而啲貨品服務嘅價格基本上冚唪唥都係以「要幾多錢」嚟量度嘅。各大經濟體會攞襟用、易攜、供應有彈性、又唔易爛嘅物件嚟做錢－好似銀仔同銀紙等都符合呢啲條件。銀仔同銀紙本身並冇能力滿足人類嘅慾望，佢哋有價值只不過係因為個經濟體內部嘅人普偏都信佢哋有價值，令到啲人可以放心攞佢哋嚟買滿足到慾望嘅貨品服務。
所以每一個經濟體都要做啲嘢，確保佢嘅貨幣係俾到信心人嘅，而管理得唔好嘅就會好似頭先提到嘅津巴布韋噉搞出禍。貨幣政策指緊一個經濟體內嘅某啲權威性組織－即係中央銀行等－透過控制利息等嘅因素嚟到確保個經濟體內部嘅錢價值穩定同埋有公信力。
公共財政學係涉及處理公共事業嘅收支預算嘅經濟子領域，通常係處理返政府方面嘅嘢。呢個範疇內嘅事宜會含有比如稅收負擔、分析政府主導啲項目嘅成效、唔同嘅稅收、同埋開支對經濟效率同收入分配嘅影響，仲有係經濟政策呀噉。
多數經濟學科屬於實證經濟學，意圖預測同解讀啲經濟現象，而規範經濟學係以鑑證經濟表現理應係乜樣嚟做目標。福利經濟學就屬於後種類型嘅分支經濟學科，佢會用微觀經濟學嘅理論技巧，去同時確定一個經濟體入邊嘅分配效率同埋相關嘅收入分配。
喺 1776 年，亞當史密夫出版咗佢本名著《國富論》。呢本書俾人譽為「造就經濟學誕生嘅起點」。喺呢本書入面，亞當史密夫指出土地、工作力、同資本係生產嘅三大因素，亦係一個國家嘅財富基礎，有別於主張「只有農業至係有生產力」嘅重農主義。
古典經濟學亦都將學界嘅注意力帶到去價值理論身上。價值理論係指分析人類個體重視啲乜同埋點解重視呢啲嘢，當中亞當史密夫就寫話「每一樣嘢嘅真正價錢... 反映咗要攞到佢有幾麻煩」，所以一樣貨品服務嘅價值唔淨只反映咗要生產呢樣嘢要用嘅錢，仲反映咗生產呢樣嘢所造成嘅其他麻煩－呢點令到經濟學分析生產過程嗰時，唔淨只要考慮生產過程所涉及嘅資本。
馬克思主義係建基於古典經濟學理論上嘅一套經濟理論。喺 1867 年 10 月 1 號，德國猶太人政經學者馬克思出版咗佢嗰三本名著《資本論》嘅第一本。喺呢本書入面，馬克思對勞工同資本家對勞工嘅剝削做咗詳細嘅分析。
佢認為一件貨品服務嘅價值係由生產佢嘅勞工所決定嘅，而一個勞工所生產嘅價值當中淨係得一部份係去咗個勞工度嘅，其他嗰啲會走咗去資本家嗰度，而呢個過程當中有機會出現對勞工嘅剶削，令到資本家攞走嗰部份唔合理咁大。
廿世紀初係經濟學上嘅一個轉捩點－經濟學喺呢個時期由淨係研究財富，變成一個更廣泛嘅領域。早期嘅經濟學都集中於研究財富以及財富嘅生產同分配，例如頭先提過嘅亞當史密夫一味淨係講財富上嘅決策同分析，但喺廿世紀初，經濟學界發現經濟學上嘅原則同理論有好多都可以用落去教育、軍事、同醫療等嘅領域嗰度，於是經濟學家開始覺得舊有對於「經濟學」嘅定義經已唔再夠用。
1932 年，英國經濟學家里奧勞·羅賓斯出版咗佢篇文章《An Essay on the Nature and Significance of Economic Science》討論到呢個問題，提倡經濟學嘅定位唔應該淨係局限於「對財富嘅研究」，而係應該被視為一個研究人類行為某一部份嘅領域，佢提出稀缺性嘅概念，指出稀缺性迫使人類對點樣運用有限資源做出決擇－令到學界重新將經濟學定義為「研究人類點樣分配有限資源嘅科學領域」，並且正式將用經濟學原理分析財富以外嘅現象嘅研究納入為經濟學嘅一部份。
新古典經濟學呢套經濟理論係喺 1870 至 1910 年興起嘅。新古典經濟學研究個體人類、家庭、同組織嘅行為同埋佢哋點樣運用手頭上嘅稀缺資源達到佢哋嘅目的。呢套經濟理論假設一個人大致上係理性嘅，喺任何時間點都喺度嘗試運用手上嘅有限資源嚟達到某啲目的，而且喺決策方面有某啲偏好。
一個手上控制住某啲資源嘅個體嘗試喺資訊、時間、同自身認知能力嘅局限之下盡量擴大自己嘅利益，一個社會由多個經濟個體組成，每個個體都會按照自己嘅資源同目的嚟做決策，唔同個體嘅決策會互動，造成各種社會層面嘅經濟現象，例如係供應同需求噉，當一件貨品服務推出嗰陣，每個個體消費者都要按照件貨品服務嘅價格以及自己手頭上有幾多資源決定要買幾多－而成個市場裏面嘅消費者決定買嘅量就形成咗件貨品服務嘅需求。
新古典經濟學理論跟手仲用呢兩個概念嚟解釋市場均衡嘅情況。另一方面，新古典理論放棄咗古典經濟學當中嘅某啲諗法，用新嘅理論分析需求方嘅價值同供應方嘅價值。呢啲做法喺當時係好有革命性，令到經濟學研究變得更加似現代所見到嘅樣。
凱恩斯經濟學係由英格蘭經濟學家凱恩斯所創嘅一套經濟理論。喺 1936 年，凱恩斯出版咗佢本名著《The General Theory of Employment, Interest and Money》，呢本書集中討論喺價格相對唔變嘅情況下國家收入由乜嘢因素話事，仲嘗試解釋點解喺某啲情況下，高失業率嘅問題會因為「有效需求」低得滯而唔會自行改善。
芝加哥經濟學派係廿世紀早期興起嘅一套經濟學理論，主張自由市場同埋貨幣主義。根據呢個學派嘅經濟學者，只要錢供應唔好突然擴充或者收縮，市場經濟體本質上係穩定嘅，而呢個學派嘅分析師普遍認同，錢供應上嘅問題係大蕭條嘅主要成因。
佛利民等嘅學者攞咗好多古典經濟學上嘅原則，並且將呢啲原則現代化。舉個簡單嘅例子說明，佛利民 1970 年嗰時喺紐約時報寫咗篇專欄，當中指出公司嘅社會責任係「運用手頭上嘅資源，喺唔呃人嘅情況同埋公開嘅競爭之下，將自己嘅利潤最大化」－用咗企業社會責任呢個現代嘅概念，但又好似古典經濟學噉，主張個人嘅利己行為對社會整體嘅福祉有利。
到咗廿一世紀初為止，行為經濟學經已成為咗一個舉足輕重嘅領域，運用認知科學等領域嘅知識結合傳統經濟理論，創造咗自己專屬嘅一套理論框架。而且仲有多位嚟自心理學等背景嘅學者憑佢哋嘅研究奪得諾貝爾經濟學獎嘅殊榮。
有唔少學者都批評經濟學嘅假設，話呢啲假設好多時都係簡化得滯嘅。喺任何嘅理論分析當中，研究者梗要做一啲簡化，集中思考對研究現象嚟講最緊要嗰啲變數，但亦都因為噉有陣時要焗住做某啲假設，令到個理論模型嘅真實性受質疑。
有唔少主流經濟學家都指出，經濟學理論好多時都流於概念性嘅分析，做唔到量化嘅預測。喺科學上，一個理想嘅理論模型應該要準確噉預測現實世界嘅現象，例如牛頓力學嗰柞定律就可以準確噉預測速度同力等變數之間嘅關係，令到人可以知道咗一件物體所受嘅力同佢嘅質量之後，近乎完美噉預測件物體速度嘅變化。
經濟學都嘗試做類似嘅嘢，用某啲數字預測第啲數字，例如靠一件貨品服務嘅價格預測生產者最後會得到嘅盈利，但經濟體係一個複雜嘅系統，而且經濟學研究嘅變數好多時都冇辦法直接量度。結果係，呢類預測嘅準確性通常都冇物理學等「硬」科學做嘅預測咁準。
喺實證經濟學研究上，一份研究嘅再現性係一個受關注嘅課題。再現性係指一份科學研究俾嘅結果應該係客觀嘅，所以如果第啲人用同樣嘅方法做嗰份研究嘅話，理應會攞到相同嘅結果，但係經濟學嘅研究時不時俾人發現係再現唔到嘅，而且經濟學期刊成日俾人插，話佢哋唔肯刊登一啲嘗試做再現嘅研究。
打後喺三國時期，楊泉著有《物理論》，係最早書名嗰度有「物理」呢隻詞嘅著作，及後 15 世紀嘅江西學者方以智受到西人嘅影響，撰寫咗百科全書式著作《物理小識》，而喺呢啲地方，「物理」嘅含義已經演化成學術之理，包括咗自然科學嘅各個領域同人文學嘅部分領域。
上述嘅過程會係噉不斷重複，直至手上嘅理論做得到完全準確嘅預測為止－於是乎物理學就有持續嘅發展，做到愈嚟愈準確嘅預測。到咗現代，物理學經已有龐大嘅理論體系，有多個理論解釋各種嘅物理現象，而呢啲理論每個都閒閒地俾物理學家重複驗證過上百次－非常經得起考驗，所以學界一般認為呢啲理論係有返咁上下正確嘅模型－能夠充分噉描述現實。
不過後嚟量子力學嘅研究發現，宇宙入面有啲現象係本質上就有隨機性嘅，即係話就算一個人知道嗮宇宙喺某一個時間點嘅狀態同相關嘅物理定律，都會有啲現象係佢冇辦法完美準確預測嘅－所以家吓啲物理學家都好少可仲會堅定噉信古典決定論呢種世界觀，或者至少會諗吓有冇啲新版本嘅決定論。
不過喺 15 世紀之前嘅世界，世人並冇將物理學當做一門獨立嘅科學領域。例如西人直至中世紀結束為止都一路將「對能量同物質嘅研究」歸做自然哲學嘅一門－將呢啲研究同對物質成份嘅研究以及對生命體嘅研究包埋一齊做一個領域。
197 微秒左右。根據古典物理學，如果一粒緲子以光速 99% 嘅速度飛向地面，佢大概率只會飛大約 650 米咁長距離－跟住喺下一刻佢就會消失。但出乎意料嘅事實係，非常之多嘅緲子依然可以飛超過 650 米咁長距離，撞落地球表面，俾地表嘅感應器探測到－呢點同古典物理學作嘅預測唔夾。
現代物理學個理論框架顛覆咗好多當時物理學界嘅固有諗法，令物理學界發現古典物理學查實係一套唔完整嘅世界觀－雖然古典物理學喺好多場合度都仲係有用，但係喺某啲情況下就會失效。一般嚟講，物理學界認為喺當研究嘅對象
哥本哈根詮釋係廿一世紀初最常見嘅量子力學詮釋。根據呢個詮釋，一粒粒子嘅波動係表示緊嗰粒粒子喺唔同位置嘅機會率－喺做量度前，粒粒子會喺空間入面有個波動，每個位置嘅波動大細表示「嗰粒粒子喺嗰個位嘅機會率」，當一粒粒子喺某個位置有大幅度嘅波動嗰陣，噉就表示佢有好大機會喺嗰個位置嗰度，而如果佢喺某個位置嘅波動幅度細嘅話，即係表示佢喺嗰個位置嘅機會好細。
工程學泛指運用科學知識創造新科技以及設計有經濟價值嘅產品嘅領域，包括機械工程學同建築學等嘅領域，而物理學嘅知識對現代工程學嚟講不可或缺。例如係工程學上對鐘嘅研究噉，鐘係指用某啲能量計時間嘅機械，所以整鐘需要有一啲有固定週期嘅物理過程先會整得到，而 17 至 19 世紀期間好常見嘅擺鐘就用咗簡諧運動呢個古典力學現象嘅原理。
物理學係其中一門最歷史悠久嘅科學。初頭物理學冇話分乜嘢子領域，但後嚟嘅物理學家做啲研究愈嚟愈深入，於是乎慢慢就令到某啲物理學課題嘅研究深入到唔係做嗰飯嘅物理學家連睇都睇唔明－就出咗有物理學嘅子領域呢家嘢。
標準模型係粒子物理學研究嘅一個重要理論貢獻，能夠好準確噉描述咗基本粒子之間嘅交互作用。呢個模型能夠說明嗮廿一世紀初 12 種已知嘅粒子，想像呢啲粒子之間以強作用力、弱作用力、電磁力、同引力四種力交互作用，以及互相交換規範玻色子。
原子物理學、分子物理學、同光物理學關係好密切，好多時會俾人擺埋一齊講。呢幾門物理子領域專門研究原子、分子、同光，仲有係光同物質之間、以及物質同物質之間嘅相互作用。呢啲領域嘅目標係要了解物質點樣喺原子同分子層次構成同埋光點樣同物質有相互作用，會發展關於控制原子、分子、同光嘅方法，並且精確噉測量同分析佢哋嘅物理性質。
凝聚態物理學研究物質嘅宏觀性質。「凝聚態」指嘅係由大量粒子組成，而且粒子同粒子之間有強嘅交互作用嘅系統，為現代物理學提供一個分析同描述多粒子系統嘅理論框架。凝聚態物理學研究嘅對象包括日常生活都會見到嘅各種固體同液體，又會包括喺地球上少見嘅極端環境當中先會出現嘅凝聚態，好似係
平行世界，又叫平行宇宙、平行時空，假想一種，講到世界或者宇宙，好似有雙胞胎咁，有另一個世界。另一個世界，有另一個自己，可能過住另一種生活。係個經常係故事題材。故此，亦有唔少人喺度思考，科學、哲學、神學，都會想過依啲問題。
紐約市，舊時叫鳥約，係美國人口最多嘅城市，佢嘅商業、金融、貿易係全美國以至全世界經濟嘅重要部份。喺文化上亦重要，好多博物館、美術館、表演場地都喺紐約市。聯合國總部都喺埋度，紐約市亦係國際外交嘅「場地」之一。
自第二次世界大戰之後，紐約市一直係主導全球金融嘅中心。亦係好多美國文化嘅發源地，包括哈林文藝復興文學、視覺藝術抽象表現主義繪畫、Hip Hop 音樂。自1623年荷蘭移民開埠之後，呢個城市嘅文化生命力一直強勁。
基斯杜化路蘭同佢細佬尊立頓路蘭一齊編劇，2007年就定咗劇本。佢同佢個老婆Emma Thomas一齊監製，加州理工學院嘅物理理論學家基普索恩係執行製作人，同埋做電影嘅科學顧問。電影劇本最初吸引咗史提芬史匹堡嘅興趣，想做導演，但喺2009年，史匹堡間公司夢工廠由派拉蒙移咗去華特迪士尼影業集團，派拉蒙需要揾新導演執導《星際啟示錄》。
歐拔·愛因斯坦係一位理論物理學家。佢最出名嘅係發表咗相對論，另外喺量子力學、統計力學、同埋宇宙學方面都有好大貢獻。佢對光電效應嘅量子解釋重喺1921年得到諾貝爾物理學獎。好多人都話佢係20世紀最偉大嘅科學家。
五歲嗰年，佢爸爸送咗個指南針畀佢，佢就發現有啲睇唔到嘅嘢牽引住枝針。後來愛因斯坦話嗰次嘅經驗係佢一生中最有啟發性。雖然佢識砌啲機械模型嚟玩，但係讀書讀得好慢。可能係因為學習障礙病，又或者只係因為怕醜，又或者係因為佢個腦結構特殊。
佢第一任老婆係米列娃，兩人係大學同學。1902年，大女莉莎出世，但米列娃並冇帶莉莎返嚟柏林見愛因斯坦，所以冇人知莉莎去咗邊。根據愛因斯坦響一年之後寫畀米列娃嘅信入面，呢次最後一次提起莉莎，之後就唔見愛因斯坦提起佢，令人懷疑莉莎可能畀人收養或者夭折咗。
1903年尾，愛因斯坦正式同米列娃結婚，先後生咗兩個仔，大仔叫漢斯，細仔叫愛德華。但係佢同米列娃過得並唔開心，愛因斯坦曾經同初戀瑪莉寫信，話自己受到「只有男人先感受到嘅不快樂」。之後米列娃帶兩個仔搬去蘇黎世，而愛因斯坦就留響柏林。
1919年，愛因斯坦正式同米列娃離婚。同年6月，愛因斯坦同遠房親戚艾莎結婚，兩個人有一個契女瑪格。後嚟為咗唔畀納粹德國打，佢哋1933年搬咗去普林斯頓。兩年之後，艾莎同時有心臟病同埋腎病，一病不起，最終響1936年死咗。
二仔愛德華1930年嗰陣因為長期研究精神分析而導致思覺失調，長年需要阿媽，最終響1965年死咗。而大仔漢斯就去咗美國，後嚟做咗一個水利工程師，仲係美國水利工程學嘅權威之一。漢斯有三個仔，分別係大仔巴克納、二仔克勞斯同埋三仔大衛，而後嚟漢斯契咗個女依芙蓮。
無窮無盡，亦即無窮，亦即無盡，無窮盡，搵唔到盡頭嘅意思。數學而言，亦有無限大嘅講法，符號∞，拉丁文叫infinitas，英文叫infinity，即係冇邊界咁解，即係無限。然而，無限大只係數學其中一種無窮盡。
窮同盡係同義字，就係去到絕，去到尾。無窮無盡，就係唔會完，搵唔到絕，搵唔到尾。古時會諗到一啲問題，諸如一支竹斬開一半，半枝又再斬開一半，如此下去，幾時到盡呢。又或者，開天辟地，天每日升高一倍，如此下去，係咪高到無盡呢。
神學而言，會探討無窮盡。如神學家東斯歌德寫著作有講，上帝嘅無限能量係運用喺無約束上，而唔係運用喺無限量上。喺哲學方面，無窮可以歸因於空間同埋時間。喺神學同埋哲學兩方面，無窮又作為無限，好多文章都探討過無限、絕對、上帝同埋芝諾悖論等嘅問題。
現代科學家解析古代羊皮卷中嘅阿基米德手稿，喺殘卷《方法》命題十四中，發現阿基米德開始計算無窮大嘅數目。佢採取近似於十九世紀微積分同埋集合論嘅手法，計算咗兩組無窮大嘅集合，以求同埋嘅方法，證明佢哋之間嘅數目係相等嘅。
呢度比較唔同嘅無窮嘅「大細」嘅時候唯一嘅辦法就係通過可唔可以建立「一一對應關係」來判斷，而拋棄歐幾里得「整體大於部分」嘅看法。例如整數集同埋自然數集由於可以建立一一對應嘅關係，佢哋就具有相同嘅無窮基數。
被普遍認為嘅「兩塊鏡產生無窮影像」實際上係錯嘅。首先，喺物理學界，光嘅速度係有限嘅，可以喺鏡上面睇到嘅影像係因為光喺鏡上反射至會出現。但係，光嘅速度有限，因此兩塊鏡產生嘅影像亦會有限，而且影像嘅數目會以一直變慢嘅增長率增加。
最尾呢條式表示，當有股力喺一件物體上作功，令後者速度改變嗰陣，屬於件物體嘅某個物理量會有所改變，而呢個物理量同件物體嘅「質量」以及「速度嘅次方」成正比。呢個物理量係物理學上面所講嘅動能－物體因為佢哋嘅郁動而帶嘅能量。
動能同位能喺物理學同埋好多工程學領域上都係不可或缺嘅概念。例如想像家陣有架過山車由路軌頂點向下衝，期間架車會加速得到動能，架車所得嘅動能嘅量局部取決於架車喺頂點嗰陣嘅位能嘅量。頂點位能嘅量可以用相對簡單嘅數估計，所以動能同位能嘅概念可以攞嚟幫手估計架過山車向下衝嗰陣嘅最高速度會係幾多，而知道過山車嘅最高速度對於評估過山車嘅安全嚟講有用。
祖父悖論係個時間旅行嘅悖論問題，呢個問題到而家都重未搞清楚，係個未解之謎。呢個問題係由科幻作家賀尼·白沙維喺1943年出版嘅《Le Voyageur Imprudent》中提出，直到而家個謎面都未變過。
而家有個人穿越時光返咗過去，佢殺咗自己阿爺，娶咗自己阿嬤，結果就係，佢老豆出唔到世，噉呢個人就出唔到世啦，噉佢又點返得過去呢？既然佢返唔到過去殺佢阿爺，噉佢阿爺就有命，亦即呢個人出到世，噉佢同樣就可以返過去去殺佢阿爺。
雖然呢條命題嗌做祖父悖論，實際上佢並唔單只淨係講出唔出到世嘅問題。呢個問題實際上係質疑時間旅行究竟得唔得，亦即係話時間可能係根本逆轉唔到嘅。因此祖父悖論又嗌做時間旅行悖論。呢個問題有好多種變裝，比如話有個科學家甲整咗部時光機，佢返咗過去殺咗自己，如果佢殺人嘅時候喺發明部機之前嘅話，即係話部機無誕生到啦，亦就無所謂穿越時光。
雖然係噉，而家已經有一啲解法出爐，比如話時間係變唔到嘅，生活喺世間入面嘅人係改變唔到存在於時間之中嘅事物，亦即係種機械論，即係話世間一切係整定嘅，雖然生活其中嘅人好似有自由意志，查實佢嘅所思、所爲、所遇都係整定咗嘅，因爲過去嘅因，就有而家嘅果，重影響埋未來，既然改唔到過去，所以一切都唔由得佢話事，一切都係必然。
重有一種解法，係話時空都係成雙成對嘅，即係平行宇宙理論。呢個解法係話，宇宙係有多重嘅，呢個人穿越過去時，會因爲佢喺過去嘅所爲而分分鐘產生有各種唔同後果嘅平行時空，噉一來雖然佢殺咗自己阿爺，但佢可以生存，因爲佢殺嘅阿爺係喺第個時空度，而佢係來自另一個時空嘅人。
又有第三種解法，係話呢個人雖然返咗過去殺佢阿爺，但係雖然佢想殺，但失咗手，或者無意之中救咗佢阿爺，於是阿爺重在生，噉佢就可以繼續出世，然後又返一次過去殺佢阿爺然後又殺唔成……即係話，佢陷入咗時空循環。
值得講嘅係，希特拉作爲風雲人物對歷史影響太大啦，佢嘅生存與否，會直接影響到二戰之後全世界人嘅生死，亦即話如果無二戰，一啲人會有命落來，而一啲人則可能出唔到世。呢個史學命題可以引出諸如「歷史可否假設？」、「歷史可否改變？
《回到未來》係一部1985年嘅美國電影，由Robert Zemeckis執導，Michael J. Fox、Christopher Lloyd、Lea Thompson、Crispin Glover主演。
多數超級英雄都係後天超能力者，而冇超能力者就多數用高科技裝備或後天訓練彌補先天不足。用高科技裝備嘅超級英雄嘅例子有鐵甲奇俠，佢發明唔同嘅裝甲嚟對付唔同嘅敵人，例如發明過Hulkbuster嚟對付變形俠醫同Thorbuster嚟對付過雷神奇俠。
情節裝置係敘事學上嘅概念，指一個存在嚟純粹用嚟帶動情節發展、維持情節流動或者解決情節當中嘅狀況嘅角色或者物件。舉個簡單例子，想像有個奇幻故仔，講主角同佢嘅同伴嘗試追蹤一件如果攞到手，就會得到極大力量嘅法寶，同時，佢哋又要阻止一個邪惡魔王得到呢件法寶，呢件法寶就係一個情節裝置－件法寶係主要角色嘅動機嘅重心，所以件法寶嘅移動會引致啲角色跟住移動，而呢股移動會帶領啲角色去完一個地方又去下一個，確保情節唔會企喺度唔郁。
喺 2004 年，英格蘭作家基斯道化·卜卡出咗本書，書名係《七大基本情節》。喺呢本書入面，卜卡佢分析咗大量嘅文學同電影作品嘅情節並且指出，世上絕大多數故仔嘅情節都屬於七大類當中嘅其中一類。佢嘅諗法喺當時嘅西方文壇引起咗唔少人迴響，而且及後仲成日俾作家以及敘事學者攞嚟做參考。
英文入面嘅 evolution 一詞係嚟自拉丁文嘅 evolvere，後者嘅意思本嚟係「將一個卷埋咗嘅嘢打開」，而家吓生物學上用呢隻詞係指「喺地球歷史上，唔同類嘅生物點樣由早期嘅形式發展出嚟」嘅一種自然現象。
等嘅字眼嚟形容生物進化嘅概念，不過到咗《物種起源》最後嘅 1876 年第六版，達爾文用咗 evolution 呢隻字好多次，仲直接嗌佢套理論做 theory of evolution，奠定咗 evolution 呢隻字嘅使用。
根據生物學家嘅研究，呢個現象嘅原因如下－樺尺蠖嘅身體色水係由等位基因話事嘅，隻隻樺尺蠖身上都有決定佢身體色水嘅基因，而「白色帶斑點嘅基因」同埋「黑色嘅基因」係呢個基因嘅等位基因，喺英格蘭樺尺蠖由白色帶斑點變成近乎全黑嘅色水嘅過程當中，「黑色嘅基因」喺呢個族群嘅基因庫入面出現嘅頻率提升咗，而「白色帶斑點嘅基因」嘅出現頻率就相應跌咗－喺定義上就係一個進化嘅例子。
物競天擇，粵文又有叫自然選擇，係由達爾文喺佢本名著《物種起源》嗰度提出嘅。「通過物競天擇進行嘅進化」係指某啲等位基因因為有利於生存同繁殖而變得更加常見嘅過程。例如身上帶有「抗藥性勁嘅基因」嘅細菌個體比較能夠生存落去同埋繁殖，所以喺下一代入面「抗藥性勁嘅基因」呢個等位基因就變得更加常見。
喺野外，好多時「生咗出嚟嘅下一代」數量大過「有得生存落去嘅下一代」，而呢啲原因令到同一個物種之間嘅個體會爭生存所需嘅資源同埋繁殖嘅機會。喺呢啲競爭嗰度，某啲個體因為先天優勢所以比較大機會爭贏，好似係天生大隻啲聰明啲所以比較擅長搵嘢食，或者天生個樣靚啲所以比較容易搵到伴侶，於是乎呢啲有先天優勢嘅個體同冇咁有優勢嘅比起上嚟，會比較有能力生存同繁殖－將自己身上嘅基因傳去下一代嗰度。
物競天擇帶出咗進化適應度呢個概念。一隻生物嘅進化適應度係指佢生存同繁殖嘅能力，而呢個能力決定佢有幾大機會將自己身上嘅基因傳去下一代。某隻生物嘅進化適應度係以「比例上有幾多後代帶有嚟自嗰隻生物嘅基因」嚟量度嘅，所以進化適應度唔係齋睇佢可以生到幾多個後代嘅－就算佢生到嘅仔女嘅數量係同類個體嘅十倍，如果嗰啲仔女因為太虛弱或者佢唔識照顧等嘅原因而生存唔到，呢隻生物嘅進化適應度都唔會好高。
一個特徵嘅進化適應度唔係定死咗唔變嘅。如果個族群住嘅環境變咗，本嚟係中性或者有害嘅特徵可能會變成有利嘅特徵，反之亦然，例如係頭先講咗嘅樺尺蠖嘅例子噉樣，喺一個乾淨嘅自然環境嗰度，生到成身黑色會令到隻蠖變得更加樣眼，更加容易俾啲獵食者睇到同捉嚟食，但喺工業革命嗰陣，啲工廠噴咗好多污染物出嚟，搞到佢哋住嘅地方好多都變咗黑鼆鼆噉嘅色，喺呢個環境當中，「成身黑色」反而變咗做個有利嘅特徵，令到隻蠖變得冇咁樣眼。
基因突變係指一個細胞嘅基因組嘅某段 DNA 突然有變化。當有一段 DNA 變咗樣，相應嘅基因會有變化，可能會搞到個細胞冇能力繼續做佢做開嗰個功能，而如果呢個細胞屬於一隻多細胞生物，隻多細胞生物可能會受害，例如一個人隻手臂嘅肌肉細胞突變，可能會搞到嚿肌肉喪失功能，而呢點會對個人嘅生存造成危害。
適應指「一個物種慢慢噉變到更加適合喺佢哋嘅環境嗰度生存同繁殖」嘅一個過程。好似喺正話提到嘅樺尺蠖例子噉，樺尺蠖族群整體嚟講變成黑鼆鼆噉嘅色水，呢點令佢哋更加能夠匿埋喺周圍黑鼆鼆嘅環境嗰度，更加擅長避開獵食者同生存落去－而噉樣主要係因為物競天擇嘅過程，白晒晒噉色嘅樺尺蠖更加容易俾獵食者擔走，而後者冇咁生存到落嚟，淨係得黑色樺尺蠖有得繁殖，所以佢哋更加大機會將自己嘅基因傳俾下一代，於是「黑鼆鼆噉色」嘅等位基因出現頻率上升，令到個物種變到多數都係黑鼆鼆噉嘅色水。
喺進化適應嘅過程當中，某啲身體結構可能會失去原有功能，但又未完全消失得嗮，變成所謂嘅痕跡器官。好似係雞同埋企鵝呢啲唔曉飛嘅鳥類噉樣，查實佢哋嘅祖先有好強壯嘅翼，而且佢哋有好多現代近親物種都曉飛，但雞同企鵝已經唔曉飛，淨係得返對又冇力又飛唔起、但仲未消失嗮嘅翼。
絕種喺生物進化史上面唔係啲乜嘢出奇嘅事，而係係噉不斷發生緊嘅。事實係據估計，地球上曾經存在過嘅物種當中絕大多數嘅都經已絕咗種，而且地球上曾經發生過好多次生物大規模絕種嘅情況，集體絕種多數係源於地球嘅環境－尤其係氣候－突然之間變得好犀利，搞到有好多生物族群嚟唔切進化去適應新嘅環境，並且因為噉而死嗮。
生物學同第啲科學領域一樣，會跟足科學方法嚟做研究。噉講意思即係話，生物學界會根據手上已知係真嘅事實，諗一啲理論出嚟解釋研究緊嘅現象，然後靠邏輯性嘅思考，去諗吓呢柞理論會做點樣嘅預測，跟手做實驗同觀察嚟攞數據，驗證吓個理論嘅預測係咪真確。
有時一啲化石仲會保留到成隻生物，例如係俾冰雪住咗嘅長毛象同埋一啲俾琥珀封住嘅昆蟲呀噉。研究者可以用放射性定年法等嘅技術嚟睇吓搵到嘅每個古生物樣本年代有幾久遠，靠噉嚟得知唔同地區嘅生物喺形態上點樣隨時間變化。
喺 1859 年年底，達爾文出版咗佢嗰本名著《物種起源》。達爾文仔細噉講解咗物競天擇嘅諗法，指出人口增長會引致「生存鬥爭」，而且喺每一代入面都有好多細路因為有限嘅資源而喺去到生殖年齡之前就死咗，呢啲過程令到一個族群嘅生物入面擅長生存嘅個體會佔上風，而其他嘅會死亡並且冇能力將自己嘅基因傳俾下一代。
達爾文佢靠住呢柞推論同埋佢喺加拉帕戈斯群島等地收集返嚟嘅證據，解釋咗好多當時解釋唔到嘅現象。後嚟比較解剖學家湯瑪士·赫胥黎仲將呢套理論用落去人類嗰度，運用古生物學同埋比較解剖學嘅知識提供證據，支持「人類同類人猿有共同祖先」嘅諗法，奠定咗進化論嘅學術地位。
喺 19 世紀嗰陣，尤其係喺《物種起源》出版打後嗰一排，各界嘅學者對於「進化對於哲學、社會同宗教信仰有乜嘢啓示」呢一條問題起咗相當激烈嘅爭詏。到咗今日，大量嘅科研證據令到絕大多數嘅科學家都接受咗「進化論的確能夠準確噉樣描述到自然現象」呢一點，而且除咗理論上嘅價值，進化論喺農業、醫學、寵物配種甚至乎係人工智能等多方面嘅應用科學上都好好用，成為咗好多科學家做嘢嗰陣走唔甩要學嘅知識。
例如白馬王子就係一種童話故事常見嘅固定角色，泛指一個出場嚟救或者幫公主嘅王子，成日都會配合英雄救美嘅劇情使用。佢通常仲會生得靚仔－有利於及後嘅戀愛劇情、勇敢－所以就會唔怕危險拯救公主... 等等。白馬王子呢個類型嘅角色可見於《白雪公主》、《灰姑娘》以及《睡美人》等嘅好多個著名童話故事。
生命，粵文有時就噉叫命，係指將生物同非生物區分開嘅特質。有生命嘅嘢會進行各種各樣嘅生物作用，好似係新陳代謝同埋衰老呀噉，而冇生命嘅嘢唔會做呢啲嘢。冇生命嘅嘢可以係本嚟有生命但冇咗，又或者係根本一開始就係冇生命嘅死物。
生命系統指嘅係識得自我組織以及同自己環境互動嘅系統，佢哋曉用能量、物質同資訊嘅流動嚟維持自己嘅存在。喺廿世紀後橛開始，有科學家提倡話要諗一個能夠普遍噉描述生命系統嘅理論出嚟先可以了解生命嘅本質係啲乜。
一個噉嘅理論需要考慮嗮現有嘅生物學同埋生態學知識，仲要提出到一啲普遍嘅原理嚟解釋生命系統點樣運作。呢柞理論同傳統嘅生物學嘅做法唔同，佢哋喺定義生命嗰陣時唔會齋講生命嘅靜止特質或者組成部份，而係將一個生命系統當做成個整體噉嚟分析，會睇生命系統運作起上嚟同冇生命嘅系統有乜嘢分別以及組成部份之間嘅互動，並且嘗試透過噉嚟定義「生命」。
除此之外，又有啲生物會因為接觸唔到太陽光而變成主要靠另類啲嘅能量來源，例如好多住喺深海嘅生物噉，深海不見天日，所以住喺深海嘅生物難以靠太陽光維生，所以佢哋嘅身體就往往進化成能夠由海底火山等嘅能量來源攞能量。
總括嚟講，生命－尤其係微生物－嘅適應力好犀利，好多時就算係喺地球上最惡劣嘅環境都可以生存得到，好似係壓力好勁兼冇光嘅深海，或者係極凍嘅極地冰層入面。而事實係實驗證明咗，某啲生物仲有可能喺太空嘅真空嘅環境下生存。
嗜極生物係指一啲能夠喺多數生物嘅容忍間距以外嘅地方生存嘅生物，已知嘅嗜極生物冚唪唥都係微生物。例如係地衣噉，有科學家試過做實驗，喺實驗室入面模擬火星嘅環境－火星平均溫度得嗰攝氏零下 60 度，而且大氣層以二氧化碳為主，一般嘅人類唔著太空衣難以長時間喺火星生存－不過地衣就有能力喺模擬嘅火星環境當中獨力生存成個月咁耐。
跟手科學家可以思考每粒恆星嘅可住帶－「處於可住帶」意思即係話一粒行星離佢嗰粒恆星唔係太遠又唔係太近，所以唔會太熱或者太凍，令粒行星嘅表面可以有液態嘅水存在。另一方面，又有啲科學家喺度深測地球四周圍嘅電磁波，睇吓呢啲電磁波當中有冇啲望落似係地球人類以外嘅文明傳嘅資訊。
另一方面，一粒行星能唔能夠有生命亦取決於佢粒恆星喺個星系入面嘅位置，如果粒恆星身處喺星系當中某啲化學元素多嘅地方，佢可以有行星嘅機會會大啲，而且又會少啲受到超新星衝擊，所以支持到複雜生命嘅機會率一般都被認為會高啲。
「自然界裏面每年嘅痛苦總量簡直超乎常人嘅想像。喺我編寫呢句句子花咗嘅嗰一分鐘之內，數以千計嘅動物正喺度畀第啲動物監生食落肚，好多其他動物喺度一路搏嗮命逃走一路好驚噉哭啼，又有啲動物喺度慢慢噉畀自己體內嗰啲核突寄生蟲吞噬，數以千計嘅各種動物喺度餓死、渴死同病死。
一隻生物可以係因為意外、衰老、病、唔夠營養、中毒、畀第啲生物捕食或者自殺等嘅原因而死。喺一隻生物死咗之後，佢條屍會返返去生物地球化學循環嗰度－佢身體淨低嘅有機部份會俾一啲專食廢料嘅生物食落肚，令到佢哋身上嘅營養可以喺大自然入面循環再用，變成環境或者第啲生物個體嘅一部份。
K隆星人，本身係侵略地球嘅先頭兵。雖然提前征服地球嘅任務失敗咗，但係同地球人日向冬樹成為咗朋友，如今正式隸屬於日向家嘅一員。雖然成日俾人鬧，但為咗可以等到地球被佔領嗰一日，似乎打算心甘情願咁過住寄居生活。
衞星，又寫做衛星，係圍住行星轉嘅天體，佢嘅運行軌道係封閉嘅圈，而唔係開口嘅雙曲線，有固定嘅環繞周期。可以分為自然衞星同埋人造衞星兩種。單純喺技術角度嚟睇，圍住恆星轉嘅行星，甚至乎圍住銀河系中心轉嘅恒星都有可能會叫做「衞星」。
除地球以外，好多行星都有大氣層。嚮太陽系入面，金星、火星、木星、土星、天王星、海王星都有大氣層。唔同星球嘅大氣層結構、成份、密度、厚度都唔同。好似金星大氣層，重密實過地球好多倍，而且大部分都係二氧化碳，溫度同氣壓都特別高。
月亮，簡稱月，有指舊時叫做月光，古代叫太陰，天文學上叫佢做月球或者地衛一，用來代表佢，係地球唯一嘅天然衞星，太陽系第五大衞星。佢嘅標誌係新月。月亮係地球望上天第二光嘅嘢，夜晚重係最光嘅嘢。而叫月球，就係天文學家發現，月亮其實係一個球體，作以就叫月球喇。
自古以來，彗星同隕星不斷咁撞擊月球。呢哋物體中嘅大部分都有水。來自太陽光嘅能量將呢哋大部分嘅水分分解成組成佢嘅元素，氫同氧。兩者通常都會即刻飛離月球。但係，有科學家提出假說，認為重有相當含量嘅水喺月球之上，例如響表面或深藏響月殼入面。
而有啲水分子，亦可能響月面彈跳其間跌入隕石坑而收埋響入便。由於月球自轉軸相對於黃道面法線有1.5度嘅輕微傾斜，部分極區嘅隕石坑底部從來冇受太陽光照射，響永久嘅影子入便。克萊門汀任務曾經測量月球南極呢哋隕石坑並繪製成地圖。
喺1965年水手4號首次飛掠火星之前，好多人估火星上有液態水，因為望遠鏡觀測到嘅光暗特徵好似陸地同海洋，而一啲細長條紋就被認為係灌溉用嘅運河。雖然之後證實細線並唔存在，可能只係錯覺，但火星的確可能有液態水，甚至生命。
然而，佢喺其它方面就同地球唔同。佢嘅大氣層非常厚，係四粒類地行星入面最厚嗰個，其中超過96.5%都係二氧化碳，其餘嘅3.5%係氮氣，行星表面嘅大氣壓力係地球嘅92倍。表面平均溫度高達735開氏，係太陽系最熱嘅行星，比最近太陽嘅水星更加熱。
金星冇將碳吸收入岩石嘅碳循環，似乎冇任何有機生物來吸收生物量嘅碳。金星俾一層高反射、唔透明嘅硫酸雲覆蓋，擋住來自太空、可能抵達表面嘅可見光。佢之前可能有海洋，而且外觀同地球極為相似，但係隨住失控嘅溫室效應導致溫度上升而蒸發嗮。
金星八成表面俾光滑嘅火山平原覆蓋，七成嘅平原有皺褶脊，一成係平滑或有碎裂嘅平原。兩個高原構成其餘三成嘅表面地區，一個喺行星嘅北半球，另一個喺赤道嘅南邊。北方大陸嘅大細同澳洲差唔多，依據巴比倫嘅愛神，伊師塔命名為伊師塔地。